閲浯溪集用山谷韻
作者：趙戣
朝代：宋

paragraphs: 花間小閣臨清溪，綠窗坐閲三吾碑。
恍如登高俯絕壑，倚杖松陰挽兔絲。
幽尋勝賞客思奇，一聲欵乃誰家兒。
浯溪映带湘東西，碧山曾看漫郎棲。
銀鈎玉筯苔蘚古，神剜天畫非人爲。
憶昔儲皇披輿圖，白衣山人稱帝師。
汾營老將智勇俱，陰霾四塞天戈揮。
至今老石勵庸懦，野水亦解扶顛危。
後來弔古者爲誰，涪翁清響車攻詩。
當時寡和孤白雪，我故欲尾春風辭。
恨不插羽西南飛，山前更著小艇隨。
夜闌忽夢訪遺址，月色慘淡猿聲悲。